Diari Oficial de la Generalitat Valenciana


Sumari del DOGV 5730, del 28-03-2008 (2008/3287)

ORDE de 21 de febrer de 2008, del conseller de Presidència i vicepresident primer del Consell, per la qual s'homologuen els Estatuts de la Mancomunitat Alt Maestrat.
---------------------------------------------------------------------------------------------------------------------------------------------------------------------

### Dades del document

Número de DOGV
:   5730

Data del DOGV
:   28-03-2008

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2008/3287


Data del document
:   21-02-2008

Organisme emissor
:   Conselleria de Presidència

Tipus de document
:   Ordre

Descriptors 

:   * L'Alt Maestrat
    * associació de municipis
    * administració local
    * reglament intern

ORDE de 21 de febrer de 2008, del conseller de Presidència i vicepresident primer del Consell, per la qual s'homologuen els Estatuts de la Mancomunitat Alt Maestrat. [2008/3287]  
Els plens dels ajuntaments d'Albocàsser, Benasal, Culla, Tírig, la Torre d'En Besora i Vilar de Canes, de la província de Castelló, van acordar la creació de la Mancomunitat Alt Maestrat, així com els Estatuts que han de regir-la.  
L'expedient ha sigut tramitat d'acord amb les prescripcions legals.  
Per tot això, i d'acord amb el que disposa l'article 44 de la Llei 7/1985, de 2 d'abril, Reguladora de les Bases de Règim Local, i el Decret 115/2007, de 27 de juliol, del Consell, pel qual s'aprova el Reglament Orgànic i Funcional de la conselleria de Presidència,  
ORDENE  
Article únic  
S'homologuen els Estatuts de la Mancomunitat Alt Maestrat en haver-se acreditat en l'expedient la legalitat de les actuacions.  
València, 21 de febrer de 2008   
El conseller de Presidència i vicepresident primer del Consell,  
VICENTE RAMBLA MOMPLET  
Annex  
Estatuts de la Mancomunitat Alt Maestrat  
Article 1r. Municipis  
1. Les entitats locals d'Albocàsser, Benasal, Culla, Tírig, Vilar de Canes i la Torre d'En Besora, de la província de Castelló, a l'empara del que disposa l'ordenament Jurídic vigent, acorden constituir-se en Mancomunitat voluntària de Municipis per a l'organització i prestació en forma mancomunada de les obres, servicis o activitats de la seua competència, que es recullen en els presents Estatuts.  
2. La Mancomunitat tindrà personalitat i capacitat jurídica per al compliment dels seus fins específics.  
Article 2n. Denominació i seu  
1. La Mancomunitat que es constituïx es denominarà Mancomunitat Alt Maestrat i té la seua seu pròpia en el municipi d'Albocàsser.  
Article 3r. Fins  
1. Són fins de la Mancomunitat:  
a) Servicis socials, relacionats amb la immigració; persones d'edat avançada (inclou Programa de Menjar a Casa); discapacitats físics i psíquics; menors; adopcions; discriminació; violència i conflicte de gènere; assistència psicològica.  
b) Manteniment en les infraestructures de camins públics rurals.  
c) Servici de neteja.  
d) Ocupació i desenvolupament local.  
e) Promoció turística.  
f) Telecomunicacions.  
g) Equipament mobiliari urbà.  
h) Activitats culturals; festives o firals.  
i) La realització d'obres: activitats o subministraments d'acord amb les distintes convocatòries d'ajudes relacionades amb els fins de la Mancomunitat.  
2. Per a l'assumpció de nous servicis serà necessari modificar els Estatuts d'acord amb el que establix l'article 24.  
3. La Mancomunitat estudiarà estes peticions i resoldrà sobre la seua viabilitat.  
4. La prestació i explotació dels servicis, podrà realitzar-la la Mancomunitat d'acord amb qualsevol de les formes previstes en l'ordenament jurídic vigent.  
5. La prestació dels fins enumerats en el paràgraf 1 d'este article suposa la subrogació per part de la mancomunitat en la titularitat del servici, i li correspon, per tant, la gestió integral d'este, així com tot el referent a la imposició i ordenació de la taxa que poguera imposar-se.  
Article 4t. Capacitat jurídica  
La Mancomunitat, com a entitat local reconeguda per la llei, exercirà totes les potestats que siguen conferides per la legislació vigent que afecte les entitats d'estes característiques per al compliment dels seus fins.  
Article 5é. Òrgans de la Mancomunitat  
1. Els òrgans de govern de la mancomunitat seran representatius dels ajuntaments mancomunats.  
2. Els òrgans de govern són:  
a) El Ple de la Mancomunitat.  
b) El president.  
c) El vicepresident o vicepresidents, si és el cas.  
3. Podrà igualment crear-se totes les comissions informatives que es requerisquen, tenint en compte el nombre de servicis que la Mancomunitat preste.  
La creació i composició d'estes comissions s'acordarà en la sessió extraordinària a què es referix l'article 12.2, sense perjuí de la possibilitat d'acordar modificacions en sessions posteriors.  
Article 6é. El ple de la Mancomunitat  
1. El Ple de la Mancomunitat estarà integrat pels vocals representants de les entitats mancomunades, triats pels seus respectius plens.  
2. Cada entitat mancomunada comptarà amb dos vocals que seran triats pels respectius plens per majoria absoluta entre els components de la corporació.  
3. Les entitats nomenaran un vocal suplent de cada un dels representants en la mancomunitat amb les mateixes prerrogatives que el titular.  
4. El mandat dels vocals coincidix amb el de les seues respectives corporacions.  
5. Els vocals del ple de la Mancomunitat perdran la dita condició quan perden la condició de regidor, o així ho acorde el ple de l'ajuntament representat.  
Article 7é. Designació de representants i terminis  
1. Després de la celebració d'eleccions locals i dins del termini de 30 dies següents a la sessió constitutiva de cada un dels ajuntaments mancomunats es nomenaran els vocals representants en la mancomunitat, i s'haurà de comunicar l'acord d'esta.  
2. Fins a la data de constitució del nou Ple, actuarà en funcions l'anterior i el seu president.  
3. La sessió constitutiva del ple de la mancomunitat haurà de celebrar-se dins dels deu dies hàbils següents a la conclusió del termini per a la designació de representants per tots els municipis mancomunats. A este efecte, el president en funcions, prèvies les consultes oportunes, efectuarà la convocatòria amb l'antelació prevista en l'article 12.3 d'estos estatuts. En el cas que no es realitze la convocatòria amb l'antelació necessària, la sessió constitutiva se celebrarà a les 13.00 hores del desé dia hàbil posterior a la conclusió del termini per a la designació de representants per tots els municipis mancomunats.   
4. Durant el període a què es referix el paràgraf 2, només es podrà dur a terme la gestió ordinària de la Mancomunitat.  
Article 8é. Competències i atribucions del ple  
Correspon al Ple de la Mancomunitat:  
a) Aprovació i modificació dels pressupostos.  
b) Aprovació de la plantilla de personal i de la relació de llocs de treball  
c) L'exercici d'accions judicials i administratives i la defensa de la corporació en matèries de competència plenària.  
d) Proposar la modificació o reforma dels Estatuts.  
e) Adquirir i alienar el patrimoni de la Mancomunitat, així com la revisió de l'inventari.  
f) Aprovació d'ordenances, operacions de crèdits, concessions de quitaments i esperes, i qualsevol classe de compromisos econòmics.  
g) Aprovació de la determinació dels recursos propis de caràcter tributari.  
h) Aprovar plans i projectes necessaris per a l'establiment, desenvolupament i gestió d'obres, servicis o activitats previstes com a fins de la Mancomunitat.  
i) Admissió i separació de membres de la Mancomunitat.  
j) Establiment de mèrits per als concursos de funcionaris d'habilitació nacional.  
k) Determinar la forma de gestionar els servicis.  
l) Triar i destituir el president.  
ll) Fixar anualment les aportacions econòmiques dels municipis integrants de la mancomunitat establides en l'article 18 d'este Estatut.  
m) Les altres atribucions que per la legislació vigent es conferixen al ple de l'ajuntament.  
Article 9é. Nomenament del president.  
1. El president de la Mancomunitat serà triat pel Ple de la Mancomunitat, entre els seus membres, per majoria absoluta del nombre legal dels seus membres.  
2. Podran ser candidats a la Presidència tots i cada un dels vocals que componen el Ple.  
3. Si cap candidat obté majoria absoluta en la primera votació, se celebrarà vint-i-quatre hores després una segona votació, i resultarà triat aquell que obtinga un nombre més gran de vots. En cas d'empat resultarà triat el de major edat.  
4. Per a la destitució del president se seguirà el mateix procediment que l'establit en la legislació vigent per a la destitució de l'alcalde.  
Article 10é. Vicepresident  
El president designarà un o més vicepresidents, en nombre màxim de dos, que substituiran per l'orde del seu nomenament en cas d'absència, vacant o malaltia. D'estos nomenaments es donarà compte al ple en la primera sessió que celebre.  
Article 11é. Competències i atribucions del president  
1. Correspon al president de la Mancomunitat les competències següents:  
a) Dirigir el govern i administració de la Mancomunitat.  
b) Convocar, presidir i alçar les sessions del Ple, de la Junta de Govern, i de qualssevol altres òrgans municipals.   
c) Decidir els empats amb vot de qualitat una vegada realitzada la segona votació i si persistira l'empat.  
d) Dirigir, inspeccionar i impulsar els servicis, obres i activitats de la Mancomunitat.  
e) Ordenar pagaments, retre comptes i administrar els fons i béns de la Mancomunitat.  
f) Disposar despeses dins dels límits de la seua competència.  
g) Exercir la direcció superior del personal de la Mancomunitat.  
h) Contractar obres, servicis i subministraments, dins dels límits establits per la legislació vigent per a l'alcalde.  
i) Representar a la Mancomunitat.  
j) Exercitar accions judicials i administratives en cas d'urgència.  
k) Aprovació de les bases que regiran les proves d'accés a la funció pública de la Mancomunitat.  
l) Totes aquelles que la normativa de règim local atribuïx a l'alcalde per al compliment de les competències que té atribuïdes, així com les no atribuïdes específicament a un altre òrgan.  
2. El president pot delegar l'exercici de les seues atribucions, excepte les de convocar i presidir les sessions del Ple, decidir els empats amb el vot de qualitat, la direcció superior de tot el personal i les enumerades en els apartats a) i j).   
Article 12é. Règim de sessions del ple  
1. El Ple funciona en règim de sessions ordinàries de periodicitat preestablida i extraordinàries.  
2. El Ple celebra sessió ordinària com a mínim una vegada al trimestre. Dins d'este límit, correspon al ple decidir la periodicitat d'estes sessions i els dies i hores de la seua celebració, mitjançant un acord adoptat en sessió extraordinària que haurà de convocar el president dins dels trenta dies següents al dia de la sessió constitutiva. Les sessions extraordinàries se celebraran quan així ho decidisca el president o ho sol·licite almenys una quarta part del nombre legal de vocals. En este últim cas la celebració de la sessió no podrà demorar-se per més de quinze dies hàbils des que va ser sol·licitada.  
3. Les sessions del Ple han de convocar-se almenys amb dos dies hàbils d'antelació. En la citació es farà constar l'orde del dia.  
4. El Ple es constituïx vàlidament amb l'assistència d'un terç del nombre legal dels seus membres, que mai podrà ser inferior a tres. Tal quòrum ha de mantindre's al llarg de tota la sessió.  
5. En tot cas, es requerix l'assistència del president i del secretari de la mancomunitat, o dels que legalment els substituïsquen.  
Article 13é. Sistemes d'acords  
1. Els acords del Ple s'adopten, per regla general, per majoria simple dels membres presents. Hi ha majoria simple quant els vots afirmatius són més que els negatius.  
2. És necessari el vot favorable de la majoria absoluta del nombre legal de membres del Ple per a l'adopció dels acords en les matèries següents:  
a) Elecció i destitució del president.  
b) Proposta de modificació o ampliació dels Estatuts.  
c) Imposició i ordenació dels recursos propis de caràcter tributari.  
d) Aprovació d'operacions financeres o de crèdit i concessions de quitaments i esperes, quan el seu import supere el 10% dels recursos ordinaris del seu pressupost.  
e) Determinació de la forma de gestió del servici.  
f) Fixar anualment les aportacions econòmiques dels municipis integrants de la Mancomunitat establides en l'article 18 dels Estatuts.  
g) Acordar la dissolució de la Mancomunitat, previs els tràmits oportuns, i nomenar els vocals membres de la Comissió liquidadora i aprovar la proposta efectuada per esta.  
h) Qualsevol altra matèria en què així es dispose en els presents Estatuts o en la legislació de règim local aplicable.  
Article 14é. Habilitats nacionals  
1. En esta Mancomunitat existirà un lloc de treball reservat a funcionaris d'administració local amb habilitació de caràcter nacional a què correspondran les funcions de secretaria, comprensiva de la fe pública i assessorament legal preceptiu, així com el control i fiscalització interna de la gestió econòmica, financera i pressupostària, la comptabilitat, tresoreria i recaptació.  
2. En tant es classifique reglamentàriament per l'òrgan autonòmic competent el dit lloc de treball les esmentades funcions podran ser exercides per algun funcionari d'administració local amb habilitació de caràcter nacional d'algun dels municipis que integren la Mancomunitat prèvia designació pel ple d'esta.  
3. No obstant això, si una vegada creat i classificat s'estima que el volum de servicis o recursos de la Mancomunitat és insuficient per al manteniment del lloc de treball esmentat es podrà de conformitat amb la normativa aplicable, sol·licitar l'exempció de l'obligació de mantindre'l. En este supòsit i una vegada concedida l'esmentada exempció les funcions reservades a habilitats nacionals s'exerciran a través de funcionari amb esta habilitació d'algun dels municipis que integren la Mancomunitat, pel servici d'assistència de la diputacions o per mitjà d'acumulació.   
Article 15é. La resta de personal  
1. El ple de la Mancomunitat aprovarà anualment, junt amb el pressupost, la corresponent plantilla de personal propi que comprendrà tots els llocs de treball reservats a funcionaris i laborals.  
2. La selecció i règim de jurídic d'este personal així com la provisió dels llocs de treball existents es regirà, igual que per a la resta de les corporacions locals, pel que establix la normativa bàsica sobre funció pública, règim local i resta de la legislació aplicable.  
Article 16é. Recursos financers  
La hisenda de la Mancomunitat està constituïda pels recursos previstos en la legislació vigent de règim local i per les aportacions dels municipis mancomunats.  
Article 17é. Ordenances fiscals  
1. Per a la imposició, exacció, liquidació i cobrament dels recursos, la Mancomunitat aprovarà les ordenances corresponents als distints servicis, tenint les dites ordenances força obligatòria en tots els municipis integrants, una vegada aprovades.  
2. Correspondrà als municipis facilitar a la mancomunitat tota la informació precisa per a la formació dels padrons, altes, baixes i la resta de modificacions referides als contribuents afectats pels distints servicis que constituïsquen els fins regulats en articles anteriors.  
3. La Mancomunitat podrà en tot moment, pels seus propis mitjans, comprovar la veracitat i exactitud de les dades a què es referix el número anterior.  
Article 18é. Aportacions econòmiques  
Les aportacions de municipis mancomunades es fixaran anualment per a cada exercici econòmic pel ple de la Mancomunitat amb el quòrum de la majoria absoluta del nombre legal dels seus membres i seran les següents:  
a) Una quota principal, en funció de l'ús que cada entitat realitze dels servicis que es presten mancomunadament.  
b) Una quota complementària i obligatòria per a atendre a despeses generals de conservació, entreteniment i administració, es realitzen o no els servicis, en proporció al nombre d'habitants de dret de cada municipi, segons el padró municipal.  
c) Una quota extraordinària i obligatòria per a atendre despeses d'este caràcter.  
Article 19é. Característiques de les aportacions  
Les aportacions dels municipis a la mancomunitat tenen la consideració de pagaments obligatoris i preferents per a les entitats mancomunades.  
Article 20é. Forma i termini dels pagaments  
1. Les aportacions econòmiques dels municipis es realitzaran en la forma i terminis que determine el Ple. En el cas que algun municipi es retardara en el pagament de la seua quota en més d'un trimestre, el president requerirà el seu pagament en el termini de vint dies. Transcorregut el dit termini sense haver fet efectiu el dèbit, el president podrà sol·licitar dels òrgans de l'administració central, autonòmica o provincial, la retenció de les quotes pendents, a càrrec de les quantitats que per qualsevol concepte foren liquidades a favor de l'ajuntament deutor a fi que li les entregue a la mancomunitat.  
2. Esta retenció és autoritzada expressament pels ajuntaments mancomunats en el moment d'aprovació dels presents Estatuts, sempre que s'adjunte el certificat de descobert reglamentari en cada cas.  
3. El manteniment reiterat en situació de deutor a la mancomunitat per part d'una entitat local serà causa suficient per a procedir a la seua separació definitiva, i podran reclamar-se les quantitats degudes i les despeses derivades de conformitat amb els apartats 1 i 2 d'este article.  
Article 21é. Pressupost  
1. La Mancomunitat aprovarà anualment un pressupost de conformitat amb el que disposa la legislació de règim local vigent.  
2. El pressupost constituïx l'expressió xifrada, conjunta i sistemàtica de les obligacions i drets que es prevegen realitzar durant el corresponent exercici econòmic.  
3. S'inclouran en el pressupost les inversions que es pretenguen realitzar, així com les fonts de finançament.  
Article 22é. Patrimoni  
1. El patrimoni de la Mancomunitat estarà integrat per qualsevol classe de béns, drets i accions que legítimament adquirisca, bé en el moment de la seua constitució o amb posterioritat. A este efecte haurà de formar-se un inventari, de conformitat amb el que disposen les disposicions vigents en la matèria.  
2. La participació de cada entitat mancomunada en este patrimoni es fixarà tant inicialment, com d'ara en avant en funció del nombre d'habitants de dret de cada entitat, segons el padró municipal.  
No obstant i donades les característiques de les aportacions a la Mancomunitat, podran ser tinguts en compte altres factors de ponderació.  
Article 23é. Duració  
La Mancomunitat es constituïx per temps indefinit.  
Article 24é. Modificació d'estatuts  
La modificació dels Estatuts s'acomodarà al mateix procediment i requisits que els exigits per a la seua aprovació.  
Article 25é. Incorporació de nous membres  
1.Per a la incorporació a la Mancomunitat d'un nou municipi serà necessari:  
a) El vot favorable de la majoria absoluta dels membres de la corporació interessada.  
b) El vot favorable de la majoria absoluta dels vocals del Ple de la Mancomunitat.  
c) Tràmit d'informació pública.  
d) Informe de la Diputació Provincial corresponent.  
e) El vot favorable de la majoria absoluta dels membres de la restants corporacions.  
2. L'aportació inicial dels municipis incorporats a la Mancomunitat, després de la seua constitució, vindrà determinada per l'índex del patrimoni de la Mancomunitat per habitants, multiplicat pel nombre d'habitants de dret de l'entitat que sol·licita la inclusió.  
Si no existix este patrimoni, aportarà la quota que resulte de multiplicar la quantitat a què es referix l'apartat b) de l'article 18 per un nombre d'anys que no podrà excedir de cinc.  
La quota resultant de la valoració podrà ser exigida en el moment de la incorporació de l'entitat local a la Mancomunitat o quedar diferida per al supòsit de la dissolució o, si és el cas, separació de la Mancomunitat.  
3. Així mateix haurà d'aportar totes les despeses que s'originen amb motiu de la seua inclusió en la Mancomunitat.  
Article 26é. Separació voluntària  
Per a la separació voluntària de la mancomunitat dels municipis que la integren serà necessari:  
a) Que ho sol·licite la corporació interessada, amb l'acord previ adoptat per majoria absoluta en el Ple d'esta.  
b) Tràmit d'informació pública.  
c) Informe de la Diputació Provincial corresponent.  
d) Que es trobe al corrent del pagament de les seues aportacions.  
e) Haurà d'abonar totes les despeses que s'originen amb motiu de la seua separació i la part del passiu contret per la Mancomunitat a càrrec seu.  
f) Haurà d'abonar la quota prevista en l'apartat b) de l'article 18 dels presents estatuts, durant els cinc anys següents al moment en què es produïsca la separació.  
Article 27é. Liquidació per separació  
1. La separació de la mancomunitat d'un o més dels municipis no implicarà la necessitat de procedir a la liquidació d'aquella, i quedarà esta operació diferida al moment de dissolució de la mancomunitat. No obstant això, en el cas que el municipi o municipis separats de la mancomunitat hagen aportat a esta béns afectes servicis propis es practicarà, excepte acord amb els municipis interessats, una liquidació parcial a fi que estos elements els siguen reintegrats, sense perjuí dels drets que puguen assistir-los en el moment de la liquidació definitiva per haver aportat elements d'una altra naturalesa.   
2. Els municipis separats no podran, excepte el que establix el paràgraf anterior, al·legar drets de propietat sobre els béns i servicis de la mancomunitat radicats en el seu terme municipal.  
3. Si, com a conseqüència de la separació d'un o més municipis, la mancomunitat deixara de ser viable, es procedirà a la seua dissolució d'acord amb el que establix l'article 28.  
Article 28é. Dissolució de la Mancomunitat  
La Mancomunitat es dissoldrà per alguna de les causes següents:  
a) Per desaparició del fi o fins per a la qual va ser creada.  
b) Quan així ho acorde el Ple de la mancomunitat i els ajuntaments mancomunats, amb el vot favorable de la majoria absoluta legal dels seus membres.  
c) Per dur-se a terme la prestació dels servicis objecte d'esta per l'Estat, comunitat autònoma o Diputació Provincial.   
Article 29é. Procediment de dissolució  
1. Quan els ajuntaments mancomunats decidisquen dissoldre la mancomunitat, adoptaran el corresponent acord previ en què manifesten este propòsit, requerint-se per a la seua validesa la majoria absoluta de vots dels membres que legalment els integren.  
2. A la vista dels acords municipals, el Ple de la Mancomunitat, en el termini dels 30 dies següents a la recepció de la comunicació d'estos, nomenarà una comissió liquidadora, composta pel president i, almenys, dos vocals. En esta s'integraran per a complir les seues funcions assessores el secretari i també l'interventor si n'hi ha. Podrà igualment convocar a les seues reunions experts determinats, només als efectes de la seua opinió o preparar informes o dictàmens en temes concrets de la seua especialitat.  
3. La Comissió, en terme no superior a tres mesos, farà un inventari de béns, servicis i drets de la mancomunitat; xifrarà els seus recursos, càrregues i dèbits, i farà una relació del seu personal, com també procedirà més tard a proposar al Ple de l'entitat l'oportuna distribució o integració d'estos en els Ajuntaments mancomunats, tenint en compte les mateixes dades que hagen servit per a la formació del patrimoni.  
També assenyalarà el calendari d'actuacions liquidadores, que no excedirà de sis mesos.  
4. La proposta, per a ser aprovada vàlidament, requerirà el vot favorable de la majoria absoluta dels membres del Ple de l'entitat. Una vegada aprovada, la proposta serà vinculant per als ajuntaments mancomunats.  
5. En tot cas, verificada la integració del personal en les respectives municipalitats, seran respectats tots els drets de qualsevol orde o naturalesa, que el mateix tinguera en la Mancomunitat.  
DISPOSICIÓ ADDICIONAL  
Única  
Els registres de les diverses entitats locals mancomunades tindran la consideració de registres delegats del de la Mancomunitat a tots els efectes d'entrada, eixida i presentació de documents.  
DISPOSICIONS TRANSITÒRIES  
Primera  
Dins del mes següent a l'aprovació definitiva dels Estatuts, deuran les corporacions mancomunades, designar el representant que li corresponga, havent de comunicar el nom i domicili d'estos a la Secretaria de l'Assemblea Constituent.  
Segona  
L'Assemblea Constituent, en termini idèntic, convocarà tots els representants de les entitats mancomunades amb l'únic objecte de constituir el Ple de nomenar el que serà el president de la Mancomunitat. Actuarà de secretari el que ho siga de l'ajuntament on se celebra la sessió.  
DISPOSICIÓ FINAL  
En allò no previst pels presents Estatuts, resultarà d'aplicació el que establix la legislació per a les entitats locals.